স্পা সেন্টারের আড়ালে যৌন ব্যবসা রুখতে বিরাট নির্দেশিকা আদালতের

ওয়েব ডেস্ক: স্পা এবং ম্যাসাজ সেন্টারের (Spa And Massage Centre) আড়ালে বেআইনি যৌন ব্যবসা (Sex Racket) এবং নারী পাচারের অভিযোগে চাঞ্চল্য ছড়িয়েছে পঞ্জাবে (Punjab)। রাজ্যের একটিমাত্র কমিশনারেট এলাকা থেকে আসা একাধিক এফআইআরের ভিত্তিতে পঞ্জাব ও হরিয়ানা হাইকোর্টের (Punjab And Haryana High Court) পর্যবেক্ষণ, রাজ্যজুড়ে এই ধরনের অপরাধচক্র সক্রিয় রয়েছে। তাই মহিলা কর্মীদের সুরক্ষা এবং কল্যাণে দ্রুত পদক্ষেপ নেওয়ার প্রয়োজনীয়তা রয়েছে বলে মনে করছে আদালত।

এই প্রসঙ্গে বিচারপতি কুলদীপ তিওয়ারি রাজ্য সরকারকে তিন মাসের মধ্যে স্পষ্ট ও কার্যকর গাইডলাইন তৈরির নির্দেশ দিয়েছেন। যাতে ম্যাসাজ ও স্পা সেন্টারগুলিতে বেআইনি কর্মকাণ্ড রোধ করা যায় এবং কোনও নারীকে জোর করে এই ধরনের কাজে ঠেলে না দেওয়া হয়, তার জন্য গাইডলাইন তৈরির নির্দেশ দিয়েছে আদালত। পাশাপাশি, এই নির্দেশ পালনের অগ্রগতির বিস্তারিত রিপোর্টও আদালতে দাখিল করতে বলা হয়েছে।

আরও পড়ুন: অভিযোগকারিণী সমস্যা ডেকে এনেছেন, কলেজ শিক্ষার্থীকে ধর্ষণে অভিযুক্তের জামিন

উল্লেখ্য, আদালতে একাধিক স্পা এবং বিউটি পার্লারের মালিক অভিযোগ করেন, বিশেষ করে জলন্ধর এলাকায় পুলিশ তাঁদের বৈধ ব্যবসায় অহেতুক হস্তক্ষেপ করছে। এর প্রেক্ষিতে, পঞ্জাব সরকার তাঁদের দাখিল করা হলফনামায় জানায়, একাধিক ক্ষেত্রে দেখা গিয়েছে যে, এইসব সেন্টারের আড়ালে চলছে সংগঠিত যৌন ব্যবসা এবং নারী পাচারের র‍্যাকেট।

এই মামলাটি সামনে আসার পর রাজ্যের বিভিন্ন প্রান্তের স্পা ও ম্যাসাজ সেন্টারের কার্যক্রম নিয়ে নতুন করে প্রশ্ন উঠেছে। হাইকোর্টের নির্দেশ অনুযায়ী, এখন রাজ্য সরকারের ওপর দায়িত্ব পড়েছে একটি স্পষ্ট নীতিমালা প্রণয়নের, যা এই সংবেদনশীল ইস্যুতে আইনশৃঙ্খলা ও সামাজিক ন্যায় নিশ্চিত করতে সহায়ক হবে। আদালতের এই হস্তক্ষেপের ফলে, মহিলা কর্মীদের শোষণ রোধে এবং স্পা ইন্ডাস্ট্রিকে স্বচ্ছ রাখতে ভবিষ্যতে গুরুত্বপূর্ণ পদক্ষেপ নেওয়া হবে বলে মনে করা হচ্ছে।